ಮಕ್ಕಳ ಮೇಲಿನ ಮೋಹ ಅಣ್ಣನನ್ನೇ ಕೊಂದ ತಮ್ಮ ಬಂಗಾರಪೇಟೆ: ಅಣ್ಣನ ಮಕ್ಕಳ ಮೇಲಿನ ಮೋಹದಿಂದಾಗಿ ಅಣ್ಣನನ್ನೇ ತಮ್ಮ ಕೊಲೆ ಮಾಡಿರುವುದು ತನಿಖೆಯಿಂದ ಬೆಳಕಿಗೆ ಬಂದಿದ್ದು, ಆರೋಪಿಗಳನ್ನು ಪೊಲೀಸರು ಬಂಧಿಸಿದ್ದಾರೆ. ರಮೇಶ್ ಕೊಲೆಯಾದವರು. ದೇಶಿಹಳ್ಳಿಯ ರಾಜೇಶ್ ತನ್ನ ಸಹೋದರ ರಮೇಶ್ ಎಂಬುವರನ್ನು ಮಚ್ಚಿನಿಂದ ಹೊಡೆದು ಕೊಲೆ ಮಾಡಿದ್ದ. ಸ್ನೇಹಿತ ಅಜಿತ್ ಸಹಾಯದಿಂದ ಮೃತದೇಹವನ್ನು ಆಟೊದಲ್ಲಿ ಸಾಗಿಸಿ ತಾಲ್ಲೂಕಿನ ಮಲ್ಲಂಗುರ್ಕಿ ರೈಲ್ವೆ ಕೆಳಸೇತುವೆಯಲ್ಲಿ ಆಟೊ ಸಮೇತ ಸುಟ್ಟು ಹಾಕಿದ್ದರು. ಆಟೊ ನಂಬರ್ ಜಾಡು ಹಿಡಿದ ಪೊಲೀಸರಿಗೆ ಆರೋಪಿಗಳ ಸುಳಿವು ದೊರೆತಿದೆ. ರಮೇಶ್ ಅವರ ಪತ್ನಿ ಆರು ತಿಂಗಳ ಹಿಂದೆ ಮನೆ ಬಿಟ್ಟು ಹೋಗಿದ್ದರು. ಅಂದಿನಿಂದ ರಾಜೇಶ್ ದಂಪತಿ ಮಕ್ಕಳನ್ನು ನೋಡಿಕೊಳ್ಳುತ್ತಿದ್ದರು. ರಾಜೇಶ್ ದಂಪತಿಗೆ ಮಕ್ಕಳು ಇಲ್ಲದ ಕಾರಣ ಅಣ್ಣನ ಮಕ್ಕಳನ್ನೇ ತನ್ನ ಮಕ್ಕಳೆಂದು ಭಾವಿಸಿ ಅತಿಯಾಗಿ ಪ್ರೀತಿಸುತ್ತಿದ್ದರು. ಮಕ್ಕಳನ್ನು ದತ್ತು ನೀಡುವಂತೆ ಅಣ್ಣನನ್ನು ಹಲವು ಬಾರಿ ಒತ್ತಾಯಿಸಿದ್ದರು. ಅದಕ್ಕೆ ಒಪ್ಪದ ಕಾರಣ ಅಣ್ಣನನ್ನು ಕೊಲೆ ಮಾಡಲಾಗಿದೆ ಎಂದು ಪೊಲೀಸ್ ವರಿಷ್ಠಾಧಿಕಾರಿ ಇಳಕ್ಕಿಯ ಕರುಣಾಕರನ್ ತಿಳಿಸಿದರು.